Diplomový projekt a diplomová práca

ÚSTAV MULTIMEDIÁLNYCH INFORMAČNÝCH A KOMUNIKAČNÝCH TECHNOLÓGIÍ

## 1. ÚVOD

# Diplomová práca je základným dokumentom, ktorý je predmetom hodnotenia študenta na štátnej skúške na ukončenie inžinierskeho štúdia. Je to dokument, ktorý charakterizuje výsledky práce študenta vynaloženej na absolvovanie povinných predmetov Diplomový projekt 1, 2 v druhom nominálnom ročníku inžinierskeho študijného programu. Povinné predmety DP 1, DP 2 na seba časovo aj tematicky veľmi úzko nadväzujú a tvoria jeden celok. V rámci týchto predmetov študent získava praktické vedomosti, schopnosti a zručnosti na riešenie konkrétnych problémov v danom študijnom odbore.

## 2. DIPLOMOVÝ PROJEKT 1

Na získanie klasifikovaného zápočtu (kreditov) za výsledky práce získané v rámci riešenia DP 1 ***musí študent odovzdať písomnú priebežnú správu o riešení Diplomového projektu 1***. *Zviazanú papierovú* priebežnú správu o riešení projektu, ktorá spĺňa predpísané formálne náležitosti, odovzdáva študent najneskôr do konca zimného semestra. Po tomto termíne nie je možné prácu odovzdať, ani získať klasifikovaný zápočet. Priebežná správa musí obsahovať:

1. Analýzu a prehľad riešenej problematiky
2. Návrh riešenia.
3. Sumarizáciu priebežných výsledkov a ich porovnanie so zadaním DP.
4. Plán na DP 2.

Rozsah správy a jej podrobnejší obsah stanovuje vedúci projektu DP 1. Súčasťou správy musí byť kópia zadania projektu. Pre možnosť hodnotenia vedúci projektu DP1 v zmysle materiálu ***Témy a zadania záverečných prác*** musí založiť zadanie projektu DP1 do AIS najneskôr do konca 2. týždňa zimného semestra.

Hodnotenie DP 1 v prvom semestri riešenia sa bude podieľať cca 20 % na celkovom hodnotení DP 2.

## 3. DIPLOMOVÝ PROJEKT 2

Cieľom DP 2 je zavŕšenie dvojsemestrálnej projektovej práce, zdokumentovanie dosiahnutých výsledkov a ich formálne spracovanie do ucelenej záverečnej správy – Diplomovej práce. Kredity za tento predmet sa v zmysle Čl. 9, odsek (2) platného ***Študijného poriadku STU*** študentovi prideľujú po odovzdaní písomnej dokumentácie a udelení klasifikovaného zápočtu vedúcim projektu.

## 4. DIPLOMOVÁ PRÁCA

*Diplomová práca* je predmetom obhajoby v rámci štátnej skúšky na ukončenie inžinierskeho štúdia. Pri vypracovaní diplomovej práce sa treba riadiť ***Metodickými pokynmi k vypracovaniu písomnej diplomovej práce pre ŠP MIKT.*** Práca musí mať rozsah minimálne 2 až 3 autorské hárky (1 AH zodpovedá v zmysle STN 20 normalizovaným stranám, čo je 20x1800 znakov vrátane medzier alebo 2500 cm2 obrázkov) okrem prípadnej ďalšej technickej dokumentácie (prílohy, výpis programu, zoznam skratiek, zoznam použitej literatúry).

Študent odovzdáva diplomovú prácu v elektronickej podobe do termínu uvedeného v zadaní diplomovej práce. Pri odovzdávaní diplomovej práce sa riadi ***Postupom odovzdávania záverečných (diplomových) prác na STU do AIS*** ako aj informáciami k odovzdávaniu diplomových prác a organizácii štátnych skúšok zaslaných PGO prostredníctvom AIS.

V akademickom roku **2022/2023** študent odovzdáva *diplomovú prácu* aj v listinnej podobe v **jednom** vyhotovení.

## 5. HODNOTENIE DIPLOMOVÝCH PROJEKTOV

# Diplomový projekt 1

Výsledok v predmete Diplomový projekt 1 hodnotí komisia. Obhajoba v predmete Diplomový projekt 1 sa koná pred minimálne dvojčlennými komisiami. Scenár obhajoby je zverejnený najneskôr týždeň pred konaním sa obhajoby. Prezentácia práce je spravidla cca 10 minút. Výsledný hardvérový alebo softvérový produkt sa pri obhajobe nepredvádza. Komisia pri hodnotení projektu berie do úvahy hodnotenie vedúceho projektu, úroveň prezentácie a obhajoby. ***Výsledné hodnotenie je zo šesťstupňovej klasifikačnej stupnice (A, B, C, D, E, FX).*** Priebeh obhajoby je zaznamenaný do formulára „Hodnotenie DP 1“, ktorého súčasťou je posudok vedúceho projektu a v prípade externého vedúceho projektu aj vyjadrenie pedagogického vedúceho projektu.

# Diplomový projekt 2

Výsledok v predmete Diplomový projekt 2 hodnotí vedúci projektu. *V prípade externého vedúceho projektu zapisuje klasifikovaný zápočet pedagogický vedúci projektu na základe vyjadrenia vedúceho projektu.* V hodnotení sa analyzuje predovšetkým miera a kvalita komplexného splnenia cieľov zadania, aktivita, tvorivý a samostatný prístup študenta k práci ako aj formálne spracovanie výsledkov. ***Výsledné hodnotenie je zo šesťstupňovej klasifikačnej stupnice (A, B, C, D, E, FX).***

# Diplomová práca

Obhajoba diplomovej práce je súčasťou štátnej skúšky na ukončenie inžinierskeho štúdia. Predloženú diplomovú prácu hodnotí vedúci diplomovej práce a oponent prostredníctvom formulárov „Hodnotenie DP – posudok vedúceho diplomovej práce“ a “ „Hodnotenie DP – posudok oponenta diplomovej práce“.

Obhajoba diplomovej práce sa koná pred skúšobnou komisiou na vykonanie štátnych skúšok. Scenár obhajoby sa zverejní najneskôr týždeň pred obhajobou. ***Komisia na základe hodnotenia vedúceho diplomovej práce, oponenta, úrovne prezentácie a obhajoby pridelí výsledné hodnotenie z platnej klasifikačnej stupnice (A, B, C, D, E, FX).*** O priebehu obhajoby sa vedie protokol.

**Hodnotenie vedúcim diplomovej práce**

|  |  |  |
| --- | --- | --- |
| **Kritérium** | **Orientačná váha** | Čo sa v kritériu hodnotí |
| Výsledok práce za prvý semester | 20 % | Aká bola kvalita výsledku prezentovaného v správe odovzdanej v prvom semestri riešenia (známka udelená v prvom semestri)? |
| Výsledok práce po dvoch semestroch | 50 % | Aká je kvalita celkového výsledku projektu prezentovaného v diplomovej práci? Aký charakter má projekt, akú náročnú prácu si vyžadoval? Splnil študent zadanie projektu? Možno výsledky širšie použiť -za akých podmienok, obmedzení? Je dosiahnuté riešenie použiteľné, do akej miery? Ako náročný to bol projekt? |
| Práca na projekte | 20 % | Ako aktívne pracoval študent počas riešenia celého projektu? Bol tvorivý? Aká bola s ním komunikácia a odborná úroveň priebežných konzultácií? Bola práca dokončená v primeranom predstihu pred odovzdaním? Konzultoval študent jej definitívny obsah? Ako aktívne študent pracoval pri získavaní informačných zdrojov? Aká je celková úroveň jeho práce s literatúrou? |
| Formálna úroveň správy o riešení | 10 % | Obsahuje práca všetky požadované náležitosti (obálka, titulná strana ...) ? Je prehľadná? Má vhodnú štruktúru? Aká je jazyková úroveň textu, primeraný rozsah práce, dobrá úprava dokumentu? Ako to platí aj pre elektronické médium? |

Bratislava, 19.09.2022

**prof. Ing. Gregor Rozinaj, PhD.**

garant inžinierskeho ŠP

multimediálne informačné a komunikačné technológie